# โครงการวิจัยเรื่อง การพัฒนานวัตกรรมการสอนภาษาอังกฤษระดับประถมศึกษา

# โดยใช้วิธีการสอนการเรียนรู้ภาษาแบบร่วมมือ

# บทคัดย่อไทย

การศึกษาวิจัยเรื่องการพัฒนานวัตกรรมการสอนภาษาอังกฤษระดับประถมศึกษาโดยใช้วิธีการสอนการเรียนรู้ภาษาแบบร่วมมือครั้งนี้ มีวัตถุประสงค์ 2 ประการคือ 1) เพื่อศึกษาประสิทธิภาพของนวัตกรรมการสอนภาษาอังกฤษระดับประถมศึกษา โดยใช้ชุดการสอนภาษาอังกฤษและวิธีการสอนการเรียนรู้ภาษาแบบร่วมมือ และ 2) เพื่อศึกษาทรรศนะของครูและนักเรียนต่อนวัตกรรมดังกล่าว รูปแบบการวิจัยเป็นวิจัยเชิงกรณีศึกษาและวิจัยในชั้นเรียน โดยใช้วิธีวิจัยแบบผสมทั้งเชิงปริมาณและคุณภาพ (Mixed-method) กลุ่มตัวอย่างเป็นครูอาสา 1 คน และนักเรียนชั้นประถมศึกษาปีที่ 5 จำนวน 50 คน ของโรงเรียนเทศบาลแห่งหนึ่งในอำเภอหาดใหญ่ จังหวัดสงขลา ทำการสุ่มโดยใช้วิธีเฉพาะเจาะจง นวัตกรรมชุดการสอนหรือ Instructional Kit ประกอบด้วย 1) หนังสือเรียน Lets’ Plearn 2) บัตรภาพ 3) บัตรคำ และ 4) แนวการสอนซึ่งระบุกิจกรรมวิธีการเรียนรู้ภาษาแบบร่วมมือ (Cooperative language Learning) เก็บรวบรวมข้อมูลทั้งหมด 5 วิธี ได้แก่ 1) แบบทดสอบวัดผลสัมฤทธิ์ในการเรียนภาษาอังกฤษ 2) แบบสอบถามเพื่อศึกษาทรรศนะของนักเรียน 3) การสังเกตการสอน 4) การสัมภาษณ์นักเรียน และ 5) การสัมภาษณ์ครู วิเคราะห์ข้อมูลโดยใช้สถิติ ร้อยละ ค่าฐานนิยม ค่าเฉลี่ย และค่าเบี่ยงเบนมาตรฐาน ส่วนข้อมูลเชิงคุณภาพวิเคราะห์โดยใช้ทฤษฏี Ground Theory (Strauss & Corbin, 1998) ผลการวิจัยที่สำคัญ 2 ประการมีดังนี้

1. ประสิทธิภาพของนวัตกรรมที่วัดโดยการทดสอบผลสัมฤทธิ์ในการเรียนภาษาอังกฤษของนักเรียนโดยรวมทุกทักษะอยู่ในระดับต่ำ ค่าเฉลี่ยของคะแนนต่ำกว่าเกณฑ์ 50 เปอร์เซนต์ อย่างไรก็ตาม เมื่อพิจารณารายด้านพบว่านักเรียนผ่านเกณฑ์ในทักษะฟังและได้คะแนนสูงสุดในบรรดา 3 ทักษะคือทักษะฟัง อ่าน และเขียน โดยมีนักเรียนสามารถสอบได้คะแนนเต็มในทักษะฟัง และสอบไม่ผ่านเกณฑ์ในทักษะอ่านและเขียน โดยทักษะเขียนเป็นทักษะที่วิกฤติที่สุด อย่างไรก็ตาม ผลการวิเคราะห์ข้อมูลจากการสังเกตการสอน พบสาระสำคัญ 5 ประการ ได้แก่ 1) ครูใช้กิจกรรมสอนพร้อมกันทั้งชั้น และไม่ค่อยได้ใช้กิจกรรมคู่และกลุ่มซึ่งเป็นลักษณะของการเรียนรู้ภาษาแบบร่วมมือ 2) บทบาทของครูมุ่งในการให้ความรู้และควบคุมชั้นเรียน มากกว่าการกำกับติดตามและช่วยเหลือนักเรียน ซึ่งเป็นคุณลักษณะของบทบาทครูในการเรียนแบบร่วมมือ 3) นักเรียนมีลักษณะเป็นผู้รับความรู้หรือ Passive Learners มากกว่าการมีส่วนร่วมในการเรียน หรือ Active Learners 4) ครูมีวิธีการใช้ชุดการสอน เพื่อนำเข้าสู่บทเรียน เพื่อสอน และให้นักเรียนทำแบบฝึกหัด รวมทั้งเพื่อตรวจสอบความเข้าใจบทเรียน ซึ่งวิธีการสอนของครูไม่ใช่วิธีการที่ระบุในแนวการสอน
2. ทรรศนะของทั้งครูและนักเรียนที่มีต่อการใช้นวัตกรรมดีมากโดยพาะหนังสือเรียน Let's Plearn บัตรภาพ และบัตรคำ ผลการวิเคราะห์ข้อมูลจากแบบสอบถาม พบว่าโดยภาพรวมนักเรียนเห็นด้วยมากที่สุด (ค่าเฉลี่ย = 3.34) ด้านตัวครู รองลงมาได้แก่ด้านลักษณะของหนังสือเรียน ลำดับที่ 3 ได้แก่ด้านกิจกรรมการเรียนการสอน ส่วนลำดับที่ 4 นักเรียนเห็นด้วยมากกับเนื้อหาบทเรียน นอกจากนี้ ข้อมูลการสัภาษณ์นักเรียนแสดงให้เห็นว่าหนังสือเรียน Let's Plearn ทำให้นักเรียน เกิดเจตคติและแรงจูงใจที่ดีในการเรียนภาษาอังกฤษ รวมทั้งตอบสนองความแตกต่างระหว่างบุคคลในเรื่องกลวิธีในการเรียน เช่นเดียวกันกับทรรศนะของครูผู้สอน แสดงให้เห็นว่าครูชอบนวัตกรรมชุดการสอน และเห็นว่านักเรียนมีการพัฒนาทักษะการฟังอย่างเห็นได้ชัด นอกจากนี้การใช้นวัตกรรมของครู มีส่วนช่วยกระตุ้นให้ครูเกิดแรงบันดาลใจในการพัฒนาวิชาชีพ อย่างไรก็ตาม ครูตระหนักว่าตัวเองไม่ได้ค่อยใช้วิธีการเรียนรู้ภาษาแบบร่วมมือในกิจกรรมการเรียนการสอนตามที่ระบุไว้ในแนวการสอน.